b'\n_START_ARTICLE_\nAristobul al II-lea\n_START_SECTION_\nFamilie\n_START_PARAGRAPH_\nAristobul a fost fiul cel mic al lui Alexandru Ianai, rege \xc8\x99i mare preot, \xc8\x99i al Salomeei Alexandra. Dup\xc4\x83 moartea lui Alexandru \xc3\xaen 76 \xc3\xae.Hr., v\xc4\x83duva lui i-a succedat la conducerea Iudeei \xc8\x99i l-a instalat pe fiul ei mai mare Hircan al II-lea ca mare preot. Atunci c\xc3\xa2nd Salomeea a murit \xc3\xaen 67 \xc3\xae.Hr., Hircan a devenit, de asemenea, \xc8\x99i rege. _NEWLINE_Aristobul a \xc3\xaemp\xc4\x83rt\xc4\x83\xc8\x99it opiniile tat\xc4\x83lui s\xc4\x83u cu privire la religie \xc8\x99i politic\xc4\x83. El a conceput modele de administrare a \xc8\x9b\xc4\x83rii, chiar \xc8\x99i \xc3\xaen timpul vie\xc8\x9bii mamei lui. A avut rela\xc8\x9bii apropiate cu nobilimea \xc8\x99i cu militarii \xc8\x99i a devenit un protector al saducheilor, aduc\xc3\xa2nd cauza lor \xc3\xaen fa\xc8\x9ba reginei. Multe cet\xc4\x83\xc8\x9bi pe care regina le-a pus la dispozi\xc8\x9bia saducheilor, aparent pentru ap\xc4\x83rarea lor \xc3\xaempotriva fariseilor, au constituit, \xc3\xaen realitate, centre \xc3\xaen care au avut loc mi\xc8\x99c\xc4\x83ri preg\xc4\x83titoare pentru uzurparea domniei de c\xc4\x83tre Aristobul. Regina a c\xc4\x83utat s\xc4\x83-i dirijeze zelul lui militar \xc3\xaen afara Iudeei \xc8\x99i l-a trimis (70-69) s\xc4\x83 lupte \xc3\xaempotriva lui Ptolemeu Mennaeus; atunci c\xc3\xa2nd expedi\xc8\x9bia a e\xc8\x99uat, Aristobul \xc8\x99i-a reluat intrigile politice. El a plecat din Ierusalim \xc3\xaen secret \xc8\x99i s-a adresat prietenilor lui, care st\xc4\x83p\xc3\xa2neau un num\xc4\x83r mare de a\xc8\x99ez\xc4\x83ri fortificate, cu inten\xc8\x9bia de a declan\xc8\x99a un r\xc4\x83zboi \xc3\xaempotriva mamei lui. Dar regina a murit \xc3\xaen acel moment critic, iar Aristobul \xc8\x99i-a \xc3\xaendreptat ac\xc8\x9biunile \xc3\xaempotriva fratelui s\xc4\x83u, Hircan, mo\xc8\x99tenitorul legitim al tronului.\n_START_SECTION_\nRebeliunea\n_START_PARAGRAPH_\nHircan a \xc3\xaencercat s\xc4\x83 aib\xc4\x83 rela\xc8\x9bii bune cu saducheii la fel ca tat\xc4\x83l lui, Alexandru Ianai. Aristobul s-a r\xc4\x83zvr\xc4\x83tit \xc3\xaempotriva fratelui s\xc4\x83u mai mare. Din cauza acestui conflict, fariseii p\xc4\x83rea s\xc4\x83 se afle \xc3\xaentr-o pozi\xc8\x9bie vulnerabil\xc4\x83 \xc3\xaen acel moment._NEWLINE_Regele a pornit \xc3\xaempotriva lui Aristobul \xc3\xaen fruntea unei o\xc8\x99ti format din mercenari \xc8\x99i din sus\xc8\x9bin\xc4\x83torii s\xc4\x83i. Confruntarea armat\xc4\x83 a avut loc \xc3\xaen b\xc4\x83t\xc4\x83lia de l\xc3\xa2ng\xc4\x83 Ierihon \xc8\x99i mul\xc8\x9bi dintre solda\xc8\x9bii lui Hircan au trecut de partea lui Aristobul \xc8\x99i, astfel, acesta din urm\xc4\x83 a ob\xc8\x9binut victoria. _NEWLINE_Hircan s-a refugiat \xc3\xaen cetatea Ierusalimului, dar capturarea templului de c\xc4\x83tre Aristobul l-a for\xc8\x9bat pe rege s\xc4\x83 se predea. S-a \xc3\xaencheiat o \xc3\xaen\xc8\x9belegere prin care Hircan a renun\xc8\x9bat la tron \xc8\x99i la func\xc8\x9bia de mare preot, dar a continuat s\xc4\x83 se bucure de veniturile aduse de aceast\xc4\x83 ultim\xc4\x83 pozi\xc8\x9bie._NEWLINE_Acest acord nu a durat \xc3\xaens\xc4\x83 deoarece Antipater Idumeanul l-a convins pe Hircan c\xc4\x83 Aristobul pl\xc4\x83nuia s\xc4\x83-l ucid\xc4\x83 \xc8\x99i l-a f\xc4\x83cut s\xc4\x83-i cear\xc4\x83 ajutor lui Aretas al III-lea, regelel nabateenilor. O armat\xc4\x83 nabateean\xc4\x83 format\xc4\x83 din 50.000 de solda\xc8\x9bi a \xc3\xaenaintat c\xc4\x83tre Ierusalim \xc8\x99i a asediat ora\xc8\x99ul timp de mai multe luni.\n_START_SECTION_\nInterven\xc8\x9bia romanilor\n_START_PARAGRAPH_\n\xc3\x8en timpul acestui r\xc4\x83zboi civil, generalul roman Pompei a \xc3\xaenvins \xc3\xaen lupt\xc4\x83 o\xc8\x99tile Regatului Pontus \xc8\x99i a Imperiului Seleucid. El l-a trimis pe adjunctul s\xc4\x83u Marcus Aemilius Scaurus s\xc4\x83 ocupe Siria Seleucid\xc4\x83._NEWLINE_Din moment ce hasmoneii erau alia\xc8\x9bi ai romanilor, ambii fra\xc8\x9bi au apelat la Scaurus, trimi\xc8\x9b\xc3\xa2ndu-i cadouri \xc8\x99i \xc3\xaencerc\xc3\xa2nd s\xc4\x83-l c\xc3\xa2\xc8\x99tige de partea lor. Scaurus, mi\xc8\x99cat de un cadou de 400 de talan\xc8\x9bi, a decis s\xc4\x83-l sprijine pe Aristobul \xc8\x99i i-a poruncit lui Aretas s\xc4\x83-\xc8\x99i retrag\xc4\x83 armata. \xc3\x8en timpul retragerii lor, nabateenii au suferit o \xc3\xaenfr\xc3\xa2ngere zdrobitoare \xc3\xaen luptele cu o\xc8\x99tile lui Aristobul. _NEWLINE_C\xc3\xa2nd Pompei a sosit \xc3\xaen Siria \xc3\xaen anul 63 \xc3\xae.Hr., cei doi fra\xc8\x9bi \xc8\x99i un al treilea grup care dorea \xc3\xaenl\xc4\x83turarea dinastiei hasmoneilor au trimis delega\xc8\x9bi, dar generalul roman a am\xc3\xa2nat decizia \xc3\xaen favoarea unuia sau altuia. El l-a favorizat pe Hircan al II-lea \xc3\xaen fa\xc8\x9ba lui Aristobul al II-lea, consider\xc3\xa2ndu-l pe fratele cel mare \xc8\x99i mai slab ca un aliat de n\xc4\x83dejde al Imperiului Roman._NEWLINE_Pompei a \xc3\xaenvins armatele evreie\xc8\x99ti \xc3\xaen mai multe b\xc4\x83t\xc4\x83lii \xc8\x99i a ocupat cet\xc4\x83\xc8\x9bile din Iudeea. Aristobul \xc8\x99i fii s\xc4\x83i, Alexandru \xc8\x99i Antigon, au fost captura\xc8\x9bi \xc3\xaen anul 63 \xc3\xae.Hr. Aristobul, care nu avea \xc3\xaencredere \xc3\xaen inten\xc8\x9biile lui Pompei, s-a ad\xc4\x83postit \xc3\xaen cetatea Alexandrium, dar c\xc3\xa2nd romanii i-au \xc3\xaenvins din nou armata, el s-a predat \xc8\x99i s-a angajat s\xc4\x83-i ajute s\xc4\x83 ocupe ora\xc8\x99ul Ierusalim. Cu toate acestea, din moment ce mul\xc8\x9bi dintre sus\xc8\x9bin\xc4\x83torii lui au refuzat s\xc4\x83 deschid\xc4\x83 por\xc8\x9bile, romanii au asediat \xc8\x99i capturat cetatea, produc\xc3\xa2nd mari pagube ora\xc8\x99ului \xc8\x99i templului. Hircan a fost repus \xc3\xaen func\xc8\x9bia de mare preot, dar nu a mai avut autoritate politic\xc4\x83._NEWLINE_Aristobul a evadat \xc3\xaen anul 57 \xc3\xae.Hr., instig\xc3\xa2nd la producerea unei revolte \xc3\xaempotriva romanilor din Iudeea, p\xc3\xa2n\xc4\x83 c\xc3\xa2nd a fost silit de Aulus Gabinius, consulul provinciei romane Siria, s\xc4\x83 se retrag\xc4\x83 la Machaerus. Marc Antoniu, comandantul cavaleriei lui Gabinius, a condus o expedi\xc8\x9bie \xc3\xaempotriva cet\xc4\x83\xc8\x9bilor st\xc4\x83p\xc3\xa2nite de Aristobul \xc8\x99i a \xc3\xaenfr\xc3\xa2nt armatele lui._NEWLINE_Luat prizonier, Aristobul a fost eliberat de c\xc4\x83tre Iulius Cezar \xc3\xaen anul 49 \xc3\xae.Hr. cu scopul de a r\xc4\x83scula Iudeea \xc3\xaempotriva lui Pompei. El se afla \xc3\xaen drum c\xc4\x83tre Iudeea cu fiul s\xc4\x83u, Alexandru, atunci c\xc3\xa2nd a fost otr\xc4\x83vit de un sus\xc8\x9bin\xc4\x83tor al lui Pompei. Fiul lui, Alexandru, a fost decapitat \xc3\xaen Antiohia de c\xc4\x83tre comandantul roman Scipio._NEWLINE_Fiul lui, Antigon, a condus o revolt\xc4\x83 \xc3\xaempotriva Romei, cu ajutor din partea par\xc8\x9bilor, \xc8\x99i a devenit rege \xc8\x99i mare preot \xc3\xaen anul 40 \xc3\xae.Hr., dar a fost \xc3\xaenvins \xc8\x99i ucis de romani \xc3\xaen 37 \xc3\xae.Hr.'